b'\n_START_ARTICLE_\nBitka kod Lepanta\n_START_SECTION_\nPripreme za bitku\n_START_PARAGRAPH_\nSnage Svete lige isplovile su iz luke u Messini, a uklju\xc4\x8divale su 150 galija Mleta\xc4\x8dke Republike, 79 \xc5\xa1panjolskih galija, 12 galija Papinske dr\xc5\xbeave, te \xc4\x91enovsko brodovlje i snage malte\xc5\xa1kih vitezova. Kr\xc5\xa1\xc4\x87ansku flotu \xc4\x8dinilo je i sedam hrvatskih galija: Cres, Krk, Rab, \xc5\xa0ibenik, Trogir, Hvar i Kotor dok je jedna zadarska galija sudjelovala u vojnim operacijama u danima prije bitke._NEWLINE_Kr\xc5\xa1\xc4\x87anska je flota stavljena pod zapovjedni\xc5\xa1tvo Don Juana Austrijskoga, mladog brata \xc5\xa1panjolskoga kralja Filipa II., a uz njega je bio Marcantonio Colonna kao general papinske flote. S turske strane flotom je zapovijedao admiral Mehmet Ali._NEWLINE_Kr\xc5\xa1\xc4\x87ansku koaliciju potakao je papa Pio V. kako bi pomogao gradu Famagosti na Cipru, \xc5\xa1to su ga opsjedali Turci. Kona\xc4\x8dan cilj bilo je slabljenje turske mo\xc4\x87i na isto\xc4\x8dnom Sredozemlju\n_START_SECTION_\nTijek bitke\n_START_PARAGRAPH_\nU kr\xc5\xa1\xc4\x87anskoj su floti na lijevom krilu bili mleta\xc4\x8dke galije pod zapovjedni\xc5\xa1tvom Agostina Barbariga. U sredi\xc5\xa1tu su bili \xc5\xa1panjolski brodovi Don Juana Austrijskoga, preostale mleta\xc4\x8dke galije pod vodstvom Sebastiana Veniera, te papinski brodovi pod zapovjedni\xc5\xa1tvom Marcantonija Colonne. Zdesna su flotu zavr\xc5\xa1avali \xc4\x91enovski brodovi s admiralom Gianandreom Doriom._NEWLINE_Nasuprot njima, Turke je na desnom krilu predvodio admiral Mehmet Sorak, u sredini Mehmet Ali, a slijeva Ulu\xc4\x8d Ali._NEWLINE_Zavr\xc5\xa1na bitka (tre\xc4\x87a po redu i najte\xc5\xbea) zaklju\xc4\x8dena je premo\xc4\x87nom pobjedom Svete lige, zahvaljuju\xc4\x87i spretnom manevru za koji povjesni\xc4\x8dari jo\xc5\xa1 ne znaju je li bila rije\xc4\x8d o smi\xc5\xa1ljenom potezu ili pukom slu\xc4\x8daju. Naime, \xc4\x91enovski su brodovi u jednom trenutku napustili boji\xc5\xa1te i zaplovili prema otvorenom moru. Nije jasno je li to bilo iz straha ili kao plod genijalne zamisli. Na povratku, udarili su turske snage s boka. Turci su uspjeli spasiti manje od polovice svoje flote, a njihov je poraz ozna\xc4\x8dio kraj turske premo\xc4\x87i na isto\xc4\x8dnom Sredozemlju. Usto, bila je to i posljednja bitka vo\xc4\x91ena galijama, to jest brodovima na vesla._NEWLINE_Za vrijeme bitke kr\xc5\xa1\xc4\x87anske su snage osvojile turski zapovjedni brod, a - suprotno volji Don Juana - turskom je admiralu odsje\xc4\x8dena glava i izlo\xc5\xbeena na jarbolu \xc5\xa1panjolskog zapovjednog broda. Time je znatno smanjen moral turskih snaga, \xc5\xa1to je ubrzalo okon\xc4\x8danje bitke. U \xc4\x8detiri poslijepodne tursko je brodovlje napustilo boji\xc5\xa1te. U ovoj najve\xc4\x87oj pomorskoj bitci nakon bitke kod Akcija 31. pr. Kr. poginulo je oko 25000 turskih vojnika, a potopljeno 80 turskih brodova._NEWLINE_Kr\xc5\xa1\xc4\x87anskoj su pobjedi zasigurno pridonijele i te\xc5\xa1ko osvojive i sna\xc5\xbeno naoru\xc5\xbeane mleta\xc4\x8dke galije, ali i nadmo\xc4\x87no osobno naoru\xc5\xbeanje. Kr\xc5\xa1\xc4\x87anski su vojnici ve\xc4\x87 koristili arkebuze, prvo vatreno oru\xc5\xbeje, dok su Turci jo\xc5\xa1 bili naoru\xc5\xbeani obi\xc4\x8dnim lukom i strijelom._NEWLINE_U bitci je sudjelovalo sedam hrvatskih galija (Cres, Krk, Rab, \xc5\xa0ibenik, Trogir, Hvar, Kotor). Pored toga bila je i jedna galija iz Kopra. Zadarska je u danima prije bitke razbijala gusarsko brodovlje oko Lepanta kako bi brodovlje Svete lige bilo neo\xc5\xa1te\xc4\x87eno prije bitke. Sama zadarska galija nije sudjelovala u Lepantskoj bitci jer je pala u ruke Osmanlijama kod Krfa.\n_START_SECTION_\nPosljedice bitke\n_START_PARAGRAPH_\nOva je bitka bila prva velika pobjeda kr\xc5\xa1\xc4\x87anske vojske protiv Osmanskog Carstva, te je imala i osobitu psiholo\xc5\xa1ku va\xc5\xbenost. Ipak, pobjednici nisu uspjeli u potpunosti iskoristiti svoju premo\xc4\x87 zbog nedovoljnog jedinstva svojih snaga._NEWLINE_Osmansko Carstvo po\xc4\x8delo je odmah s obnovom svoje flote i zavr\xc5\xa1ilo je u \xc5\xa1est mjeseci, no ipak je izgubilo kontrolu nad morima, a osobito nad zapadnim Sredozemljem. Na istoku su Turci ipak osvojili Cipar._NEWLINE_To je bila zadnja bitka u kojoj su se koristili brodovi bez jedara.'